Papersnake/gushiwen huggingface dataset:
洪扇赠别芮通父
陈起（宋代）

春冰幕千丝，我箑美无度。
习习南浦秋，受藏忆袭护。
之子思吴鳞，触热遥问津。
举箑寄薄劣，却暑兼障尘。
荆榛道崎岖，轻车宜徐徐。
戴星秣骊驹，未午投林庐。
酌月重来期，名言毋重违。
自嗟君是客，忍赋别离诗。
古意三首
邓肃（宋代）

妾身如暮云，阴霾愁渐浓。
郎来如晓色，日高云自空。
晓色未应夜，愁云不可重。
会持一杯酒，举室生春风。
风流子·红楼横落日
史达祖（宋代）

红楼横落日，萧郎去、几度碧云飞。记窗眼递香，玉台妆罢，马蹄飞月，沙路人归。如今但，一莺通信息，双燕说相思。入耳旧歌，怕听琴缕，断肠新句，羞染乌丝。相逢南溪上，桃花嫩、娇样浅澹罗衣。恰是怨深腮赤，愁重声迟。怅东风巷陌，草迷春恨，软尘庭户，花误幽期。多少寄来芳字，都待还伊。
秋日登海州乘槎亭
张耒（宋代）

海上西风八月凉，乘槎亭外水茫茫。
人家日暖樵渔乐，山路秋茫松柏香。
隔水飞来鸿阵阔，趁潮归去橹声忙。
蓬莱方丈知何处，烟浪参差在夕阳。
道边松
王恭（明代）

驿畔长松几百秋，行人到此也生愁。最怜每被官军斫，满地寒胶作泪流。
喜王起侍郎放牒
张籍（唐代）

东风节气近清明，车马争来满禁城。二十八人初上牒，

百千万里尽传名。谁家不借花园看，在处多将酒器行。

共贺春司能鉴识，今年定合有公卿。
后园杂花特献辄书呈子华兄
韩维（宋代）

向晚低云还作雨，稍寒飞雪又随风。
新芽展尽枝头绿，落蘤飘成水面红。
身外有名皆是妄，杯中无物未为通。
扁舟少待暗阳放，西阁何妨一醉同。
杂咏一百首 其四十 汾亭钓者
刘克庄（宋代）

太公辅西伯，严子客东京。独有汾亭者，无人得姓名。
癸丑除夜
曹禾（清代）

寒气尽随春气发，狂飙送腊岁将新。薄攒炉火难温酒，遍借朝衣不称身。

吹角羽林闲枕甲，建牙朱邸待推轮。萧条深巷严更永，爆竹无声犬吠频。
减字木兰花·园林衰槁
佚名（宋代）

园林衰槁。一品梅花开太早。紫蕊檀心。独占中央色似金。幽香清远。对景开尊同赏玩。雅称仙姿。莫是多情染相思。
中夜对月有省
舒岳祥（宋代）

风开半村雨，月吐四更潮。
静处常参省，从来本寂寥。
天机双鹤唳，霜信一鸿飘。
短发梳还痒，寒釭凝不摇。
滩声 其一
邹浩（宋代）

长滩斗折转城隅，激浪飞声昼夜俱。猛讶龙骧带雷雨，缓疑仙会集笙竽。

吟风古木那能和，弄影幽禽只自娱。我已无心到天籁，凭栏聊为一踟蹰。
寄翰苑诸公
元明善（元代）

苍烟绿树满汀沙，负手行吟日又斜。江水有时穷地脉，海云何处是天涯。

生前几醉尊中酒，梦里曾乘海上槎。惆怅怀人重回首，晚风吹尽紫薇花。
息园赏芍药得寒字
黄姬水（明代）

浅白深红开合欢，丝丝香雨昼难干。
直须一日三百盏，无那东风十二栏。
水上新传锦字艳，楼头长怨玉箫寒。
可怜春色随花尽，留兴还应带月看。
次韵徐觉风铃
于石（宋代）

锵然非金亦非玉，壹片宫商纷其触。
歘如环辔玲珑摇佩旌，铿如鸣球拍琴九奏箫韶声。
凄如孤鸿叫群嘹唳穿云去，清如幽泉滴沥飘落断崖处。
余音欲断还复鸣，咄咄胡床静中据。
乃知檐铃适与内相会，锵锵铮铮可听不可佩。
我怜其轻脆不足恃，戛则成音击而碎。
嗟哉无情之物能感人，浮华言语自古从误身。
喧然声名满天地，好声过耳俱成尘。
物情万变伏还起，人生几何安足恃。
何如物我两忘言，云在青山水在月。
送方衣民罢官东归
胡仲弓（宋代）

咄咄复咄咄，北地多霜雪。
谁能路坦夷，骥足亦遭跌。
天地本不恶，凤翅乃尔折。
材大用则小，人巧已则拙。
问讯既不通，去就当早决。
虽阨阮籍途，
难断张仪舌。木天宜晚开，
紫薇迟后发。会有溧水公，
荐书来不绝。
春日山亭
牟融（唐代）

醉来重整华阳巾，搔首惊看白发新。莫道愁多因病酒，

只缘命薄不辞贫。龙鱼失水难为用，龟玉蒙尘未见珍。

正是圣朝全盛日，讵知林下有闲人。
睡起
汪炎昶（宋代）

花阴匝地鸟声闲，睡起柴扉断往还。
意定忽如千古上，欲寻已隋渺茫间。
谢平川耆民钟尚义寄鲊 其四
唐文凤（明代）

瓮潭昔有铜环鲤，何事而今碎雪鳞。慰我老饕尚能赋，诗瓢酒杓细分春。
山居寂寥与世如隔是非不到荣辱两忘因忆秋崖工部尝教以我爱山居好十诗追次其韵聊写穷山之趣 其十
吴锡畴（宋代）

我爱山居好，田园在力耘。樵歌风外断，猿啸月中闻。

舴艋夜招鹤，辘轳晓汲云。久惭呼处士，未必应星文。
偈颂一百三十三首 其一二八
释法薰（宋代）

九十日饭钱且置，浆水钱教谁还。若是眼生三角，衲僧便解乘时豹变。
题魏府藏赵公饮器
朱熹（宋代）

赵公饮器魏府藏，我思两公爱甘棠。惟魏子孙实无斁，敬奉其盈如升克。
遣兴十首 其六
孙承恩（明代）

今朝胡不乐，忽忽来无端。但见有可嗟，不见有可欢。
颂古一百二十一首
释宗杲（宋代）

巍巍一座大弥卢，荷负非干气力粗。
纵使不随言语会，却来当面受糊涂。
题归云庵壁
释净端（宋代）

老来林下养闲躯，茅屋清虚蚊蚋无。一径松虱何处起，入松穿竹两三株。
偈四首
释法恭（宋代）

春风扬柳眉，春禽弄百舌。
一片师归心，两处俱漏泄。
不动步还师，习漏顿消灭。
暗投玉线芒，晓贯金针穴。
深固实幽远，无人孰辨别。
惭愧可怜生，头头皆合辙。
不念阿弥陀，南无乾屎橛。
无智痴人前，第一不得说。
水调歌头（清明俯近，感叹偶成，寄子贱舍人）
李光（宋代）

自笑客行久，新火起新烟。园林春半风暖，花落柳飞绵。坐想稽山佳处，贺老门前湖水，欹侧钓鱼船。何事成淹泊，流转海南边。

水中影，镜中像，慢流连。此心未住，赢得忧患苦相缠。行尽荒烟蛮瘴，深入维那境界，参透祖师禅。宴坐超三际，潇洒任吾年。
玉楼春 其四 寄题文山郑元英巢经楼
辛弃疾（宋代）

悠悠莫向文山去。要把襟裾牛马汝。遥知书带草边行，正在雀马门里住。

平生插架昌黎句。不似拾柴东野苦。侵天且拟凤凰巢，扫地从他鸲鹆舞。
柳梢青（清明夜雪）
张炎（宋代）

一夜凝寒，忽成琼树，换却繁华。因甚春深，片红不到，绿水人家。

眼惊白昼天涯。空望断、尘香钿车。独立回风，不阑惆怅，莫是梨花。
春深三首
苏辙（宋代）

郊原红绿变青阴，闭户不知春已深。
稍喜荒畦添野荠，坐看新竹补疏林。
帘中飞絮萦残梦，窗外啼莺伴独吟。
欲听楞严终懒出，道人知我祖无心。
初赴期集
韩偓（唐代）

轻寒著背雨凄凄，九陌无尘未有泥。

还是平时旧滋味，慢垂鞭袖过街西。
长相思
袁去华（宋代）

叶舞殷红，水摇瘦碧，隐约天际帆归。寒鸦影里，断雁声中，依然残照辉辉。立马看梅。试寻香嚼蕊，醉折繁枝。山翠扫修眉。记人人、蹙黛愁时。

叹客里、光阴易失，霜侵短鬓，尘染征衣。阳台云归后，到如今、重见无期。流怨清商，空细写、琴心向谁。更难将、愁随梦去，相思惟有天知。
春秋战国门。秦武阳
周昙（唐代）

丱岁徒闻有壮名，及令为副误荆卿。

是时环柱能相副，谁谓燕囚事不成。
春日暄甚戏作
陆游（宋代）

桃杏酣酣蜂蝶狂，儿童相唤踏春阳。
老人自笑还多事，预恐明朝雨坏墙。
应聘
李坚（贞夫）（明代）

三年归卧故乡云，每被春风诱出门。行到会稽探禹穴，坐看东海浴朝暾。
寒食微雨欲展先宗伯公墓不果
全祖望（清代）

东风打梨花，病夫意瑟瑟。西山隔重湖，徘徊前复辍。

横塘鼓吹喧，知是诸郎船。
再和匏翁韵
顾清（明代）

玉署东来第一厅，元宵灯火灿银屏。青云幸接诸公武，白雪犹疑隔岁听。

江海几人思旧雨，烟霄此地拱繁星。宁知起草明光夜，别有金莲彻晓停。
读党锢传
王遂（宋代）

须知明哲异全身，错认中庸误杀人。
若使不为群小恶，定应须有善人嗔。
平生岂为干名字，此念犹当质鬼神。
刘氏兴亡虽不补，却扶天地立君臣。
次魏知元韵三首
陈造（宋代）

江城半月从游乐，别去知君剩有诗。
相望置邮三舍便，幸能时寄慰相思。
题班彦功山水扇图
许有壬（元代）

钱塘江上又秋风，老友沦亡梦不通。胜槩肯教同羽化，山河写在月轮中。
驾诣景宁宫行春
赵师睪（宋代）

风传御道跸声清，两道纱笼列火城。
云护帝尊天未晓，众星环拱极星明。
朝丹霞
高似孙（宋代）

画琳琅兮黄金绳，帝监观兮燕清宁。
闻不闻兮皦无际，毛发竦兮心为冰。
汉宫春 腊梅，和子野，并谱四声。子野词出梅苑
姚华（清代）

香锁纤英。道江梅标格，同谱堪评。丹炉罢炼，数枝融蜡初成。

娇评蘸水做道妆，浅色衣轻。教错见，花参酒，入清芬，欲引朝酲。

遥怜挂磬无声。但情芳意蜜，偷递春程。枯蝉剩叶，二分月浅江城。

丁香嫁了，怕暗中雨结愁生。云外影，谁传信，使青禽，翠渺参横。
怀寄彭城朋好十首 其六 陈二
贺铸（宋代）

远寄陈传道，穷秋亦罢官。还驱款段马，吟雪向长安。
用韵题松云八景图 其七 龟峰绝顶
廖大圭（元代）

危石青入云，上有千岁木。我来卧其间，天风响岩谷。
青门闲泛
皮日休（唐代）

青翰虚徐夏思清，愁烟漠漠荇花平。

醉来欲把田田叶，尽裹当时醒酒鲭。
和李白水西诗韵
释守讷（宋代）

泾水秋更清，清波照城郭。谓言寻胜寻，步蹑秋霜阁。

诗人昔仙寻，江左苦飘泊。壮志负青云，浩气横碧落。

邈矣不可追，苔封辨遗作。珠玉湛冰壶，琅玕脱锦箨。

千载挹清风，万虑都空廓。长啸寄幽怀，山灵亦然诺。
子夜吴歌九解赠李顺德于鳞 九解 其九
宗臣（明代）

手中珊瑚枝，光华掩白日。恐君一见之，疑作君家物。
留报恩定老
邓深（宋代）

住山姑小试，同学偶相求。
两手便分付，诸公坚挽留。
退庵曾毒手，进步莫回头。
早晚江湖去，闲云更自由。
与苏运使诩四首
赵蕃（宋代）

培塿无大木，沟渎无巨鱼。
窈然涧壑深，渺若江海潴。
涧壑虽云深，萧艾宁废诸。
江海虽云广，蛭螾亦与居。
和张仲通追赋陪资政侍郎吴公临虚亭燕集寄呈陜府祖择之学士
司马光（宋代）

吾家陜之北，陜事吾能说。孤亭占城隅，形胜最殊绝。

云消天宇空，极目鸟飞灭。大河西北来，汹涌地脉裂。

万里卷流沙，长驱走溟碣。群山势离合，披靡随曲折。

林薄带村墟，郊原如绣缬。祠宫望神禹，闲田指虞芮。

高丘想巫咸，空岩怀傅说。圣贤迹已远，缥渺见风烈。

吴公昔为守，治行莹冰雪。君从丰镐来，华馆息尘辙。

主人喜佳客，置酒升嵽嵲。清欢浩无涯，烛至樽未撤。

谁知捧手辞，遽有幽明诀。至今犹堕泪，遗爱满耆耋。

择之新下车，条教悉施设。依然典刑在，先后如符节。

嗟予仕京邑，苟禄自羁绁。丘垄翳荒松，三年洒扫缺。

求归未能得，朝莫肠百结。得君临虚诗，彷佛见里阙。

何时往登临，旷若目去䁾。忧来复长吟，益使寸心折。
看看数尽今年历漫说明年差可立从头检点一年愁焚香告天在今夕
夏良胜（明代）

年从此夜尽，年从此夜来。天日各有度，会合应无媒。

烛销商妇泪，杯覆王孙哀。逐贫不饿死，驱厉徒生猜。

揽镜羞蓬鬓，壮士胡为哉。
制騣披巾一首
沈周（明代）

苦暑欲露顶，不谨见客恧。轻巾思缉騣，求工适良俶。

沈虑揆之久，载难逊未熟。岂以庶帽儗，角屋系有幅。

重谓高士饬，方作手三沐。引缕针肖梭，转指往来续。

一转一成缔，玲珑万目属。匀匀布烟华，眇眇绚雾縠。

工云费心思，微酒不能赎。积功月尚半，使我百鸱覆。

著之若无巾，了了顶颅秃。尘漏风飔入，凉得敬亦足。

珍收戒童奴，常畏爪沈触。未效郭漫垫，敢就陶亵漉。

傍诧长仙标，孤坐映修竹。
四牡夫子行役志思也二章
方孟式（明代）

翩翩者䳡，肃肃其羽。王事靡盬，以风以雨。琴瑟在右，我心悲苦。

檀车幝幝，悲风四起。父母既远，维予与子。相隔千里，共饮江水。
吴判官野阁诗述先公甚勤次韵谢之
韩淲（宋代）

我登野阁思过庭，吻角欲语徒悲鸣。丽谯西池水木秀，当年手种年年生。

五六十春几交印，幕画英游应接轫。由来感旧谁发挥，龙光斗牛知令问。

诗来唤醒醉梦中，一日好事传江东。吴公治行天下美，隐然盖本西汉风。

大抵轩窗数间屋，雅俗升沈堪踯躅。光前绝后得名章，便觉流芳争诵读。

夕阳淡月色朦胧，想公退食书自工。黄卷之间欠伸处，催煎茶椀呼家童。

妙声直启重玄钥，惠徼先君宁苟作。其孤衰微但下拜，犹向霜天辱杯酌。
寄社友
叶茵（宋代）

近来何事倦於吟，岂是因吟误却身。
此道自来多冷淡，郊寒岛瘦少陵贫。
拟古六首 其二
曾协（宋代）

幽窗射明月，寂寞闲素琴。朱弦不改调，抚弄无好音。

文衣袭绿绮，明徽钿黄金。君恩一朝异，对此千恨深。
水龙吟 阳丘南逾五里，余别墅在焉。地方仅
刘敏中（元代）

绝。下为通达人由其中，东垂蔽古藤，晦密尤峻。绣江远来触异古刮足而北，余流复西，达于坤维，周览上下，岿台宛然，因取渊明语，命之曰赋诗之台。南偏少东尤高敞，东向为小亭，轩户始开，而长白湖山诸峰林壑，奔跃来见，明姿晦态，与乡江相表里。复取谢灵运语，命之曰含晖之亭。亭之筑，实至元辛前重阳一日也。戏作乐府水龙吟一首，书尽壁，以认其始，且以为老子醉后浩歌之资云乾坤遗方台，赋诗名字从吾起。十分高处，更宜着个，含晖亭子。无数青山，一时为我，飞来窗里。渺浮天玉雪，江流忽转，风雨在、寒藤底。尝试登临其上，把闲愁、古今都洗。长空淡淡，无言目送，飞鸿千里。看取明年，四围松菊，一番桃李。放篮舆杖屦，醒来醉往，自今朝始。
以狨坐覆蒲龛中
范成大（宋代）

蠹蚀尘昏度几年，蒙茸依旧软如绵。
且来助暖乌皮几，莫忆冲寒紫繡鞯。
别葛德裕主簿
王庭圭（宋代）

官冷身闲簿领稀，时从物外赴襟期。凭君小缓青丝鞚，为我聊倾碧玉卮。

野寺石泉秋煮茗，松窗雪屋夜论诗。悬知别后东风近，先寄寒梅第一枝。
挽分水柳溪何处士二首
方回（元代）

历数更端后，英雄崛起间。
子真逃谷口，甪里老商颜。
德共三槐远，名堪五柳攀。
知贤惭拙守，论譔幸藏山。
黎阳道中
王安中（宋代）

精神何足几年支，疏广陶潜肯自迟。又触尘埃行道上，此时须记式微诗。
闲居杂诗二十首 其十五
邓云霄（明代）

九日登高处，西山最上头。乡关疑在眼，云物不胜秋。

鼓角侵胡塞，烽烟绕汉州。穷边多老将，念尔未封侯。
咏利城山居
支遁（魏晋）

五岳盘神基，四渎涌荡津。
动求目方智，默守标静仁。
苟不宴出目，托好有常因。
寻元存终古，洞往想逸民。
玉洁箕岩下，金声濑沂滨。
卷华藏纷雾，振褐拂埃尘。
迹从尺蠖曲，道与腾龙伸。
峻无单豹伐，分非首阳真。
长啸归林岭，潇洒任陶钧。
残句其间绝品非不佳
苏轼（宋代）

其间绝品非不佳，张禹纵贤非鱼鲠。
雪中夜坐杂咏十首 其四
徐瑞（宋代）

古人何者是不朽，举世何人善打乖。总是流连光景处，天分幽事属吾侪。
题金闻石天山揽辔图
周天度（清代）

丈夫贵壮游，托意务开济。闯门讵事宜，纡筹当远谛。

与君同乡友，结交始燕蓟。片言金石固，情好逾兄弟。

尤轸用世心，六合一平睇。余本凡庸质，因君日摩厉。

困顿走塞垣，君远更数递。雄疆绥远城，皇舆职方系。

是地汉瓯脱，元封首除薙。旋踵遗育蕃，乌桓错白题。

石槐辟王庭，猗大飨帝。歠仇水深黑，盛乐宫崇丽。

一从六镇设，怀朔屹屏蔽。人民乐清宴，毛物竞般裔。

正光水德衰，沈沦入荒翳。倔强兜牟族，狂忍恣刲劙。

穹苍厌昏德，五日照妖沴。豪椎铁山碎，力夺金人祭。

单于设都护，受降奉盟誓。巨憝起幽陵，荒服咸反噬。

自此外声教，隔绝终唐世。阻午部族昌，遥辇霸图继。

鸣𩩉室韦逐，横戈属珊锐。稽古制郡县，南面华风莅。

丰州及净州，表里山河势。金元代更易，沿革事无替。

糺军隶招讨，群牧准前例。维昔胜国中，义轮霾雰曀。

板升一以筑，宣云重颠癠。所幸杀运终，女戎生燕嬖。

表饵縻金缯，墉言贮婉嫕。臲卼四十秋，疆场日睥睨。

桓桓我文祖，西略六师逮。宏基恢漠南，毳服走徒隶。

经今又百年，山高水清厉。书生挟策至，幕府富雄制。

寒泉九十九，吊古足流滞。矾绢写作图，纪胜拟书契。

别来三改岁，相逢河淮澨。维舟一夕共，去住两迢递。

三亭慎迟留，行矣吾继逝。
怀林梅臞
胡仲弓（宋代）

梅花寂寂几黄昏，见说青毡属耳孙。欲访咸平旧香影，无僮无鹤暗销魂。
题邹一桂联芳谱即用其韵 其四 碧桃　赤兰
弘历（清代）

世间何事不浮云，桃白兰红且任纷。欲识兰桃真面目，华严香海彻闻熏。
嘉泰三年皇后册宝十三首 其十三
郊庙朝会歌辞（宋代）

宝坐既兴，凤舆戒行。奏解严办，归燕邃清。问安寿慈，奉赍宗祊。

弥千万年，内助圣明。
柬张同禹
吴希贤（明代）

木落楚江晚，浑无一纸书。白云随望眼，还似别离初。
望欹湖城东别业
康海（明代）

自出华山道，时时怀此翁。名园春定好，佳节远谁同。

社稷思君实，文章略季通。望中欢喜极，若坐小楼东。
重昭王仲扶有赠
马潜（清代）

龙眠柳色黯河梁，烟瘴黔中点鬓霜。九载各怜犹故我，一尊相对且他乡。

夭桃艳艳春风静，古柏森森白昼长。执手早愁分手易，窗前飞絮又茫茫。
夜宿雪窦上方
谢翱（宋代）

眠山枕斧柯，独客爱盘阿。畏日生尘梦，寻仙到鸟窠。

下方闻夕磬，南斗挂秋河。寝服侵云卷，颒泉通瀑和。

窦分沧海月，禅入沃洲歌。此地精灵聚，中宵弄薜萝。
东林感旧和大音侍御同年韵
徐调元（明代）

群公上诉鹓鹭翔。真宰应泣归维皇。臣等奉命集讲堂。

欲振坠绪源流长。南来道脉绥遐荒。关雎麟趾由闺房。

坐致万物咸光昌。澡身江汉晞秋阳。上还二帝兼三王。

如何逆阉在帝旁。群小鼓弄争趋跄。毁我墙屋隳王章。

擅作威福纷貂珰。刑余窃柄居中央。红轮不复腾扶桑。

天闻此语开电光。乃命殛阉庀桷杧。天下大定时雨阳。

复此春秋笾豆将。我辈释莱斯馨香。行路之人知五常。

代有兴废理不亡。况我同志与同方。理欲之界剖微茫。

曾子已诮堂堂张。芰荷为衣芙蓉裳。时哉雌雉犹山梁。
盐官部役戏呈同事兼寄述古
苏轼（宋代）

新月照水水欲冰，夜霜穿屋衣生棱。
野庐半与牛羊共，晓鼓却生鸦鹊兴。
夜来履破裘穿缝，红颊曲眉应入梦。
千夫在野口如麻，岂不怀归畏嘲弄。
我州贤将知人劳，已酿白酒买豚羔。
耐寒努力归不远，两脚冻硬公须软。
别三子
陈师道（宋代）

夫妇死同穴，父子贫贱离。
天下宁有此？昔闻今见之！
母前三子后，熟视不得追。
嗟乎胡不仁，使我至于斯！
有女初束发，已知生离悲；
枕我不肯起，畏我从此辞。
大儿学语言，拜揖未胜衣；
唤爷我欲去！此语那可思！
小儿襁褓间，抱负有母慈；
汝哭犹在耳，我怀人得知！
缘识
宋太宗（宋代）

寻常无事信天缘，饶得憨痴满眼前。
名利世间多用意，愚迷不肯学先贤。
送沈亚之尉南康
殷尧藩（唐代）

行迈南康路，客心离怨多。暮烟葵叶屋，秋月竹枝歌。

孤鹤唳残梦，惊猿啸薜萝。对江翘首望，愁泪叠如波。
题枯嵝图
冯楫（宋代）

形骸在此，其人何在。
乃知一灵，不属皮袋，
句
陶弼（宋代）

青山通象郡，白浪下灵渠。
满江红 次王昭仪驿壁韵
钱肃乐（明代）

长信宫中，留不住、一枝春色。何处觅、风台月榭，玉楼金阙。

树底莺声和梦断，帘前燕翅迎风侧。恨红酣、绿醉也年年，今偏歇。

红蜡尽，青蛾灭；隋堤柳，无人识。看胭脂泪落，玉壶凝血。

青冢不生边地草，绿珠拚碎高楼月。愿千秋、留取驿中词，应无缺。
偈颂一百四十一首
释师范（宋代）

东边有知事，西边有头首。
山僧赢得倚栏干，尽日仰头看云走。
枝江杂咏 其一
陈德荣（清代）

山势纡回江水湾，孤城形胜占江山。鲸涛驱石倾三峡，鸟道盘云入八蛮。

百里金汤凭地险，两朝兵燹忆时艰。幸逢海内升平日，桑土绸缪莫等闲。
唐律寄呈父凤山提举 其九
汪元量（宋代）

愁来不可更禁当，望鬼门关断尽肠。无处告诉只欲死，有时颠尽忽成狂。

三湘风雨失舟楫，万里路岐多雪霜。遥忆武林社中友，下湖箫鼓醉红装。
投壶
卢钺（宋代）

离骚课罢便投壶，长日身心得自娱。
多少论筹闲殿最，始终中节定工夫。
之京师展墓
晁补之（宋代）

短辔驭羸马，驰驱曹济间。商飙折劲木，萧瑟道里寒。

况复慕所折，恻怆摧心肝。游子叹时迈，慈母怜衣单。

来时凭窗哭，五妹垂修鬟。季弟主菽粟，孺妻爨茅菅。

悼我无令人，莫奉堂上欢。岂无萱草诗，终日倚门阑。

念昔常独立，所闻诗礼难。我尚未成人，遭罹此忧患。

岁晏念坟墓，仳离百哀攒。何时奉灵车，辛苦向此还。

亲寡气力微，傍人祝加餐。愿言薄志节，苟生无形颜。
与苏州守十诗以兵卫森画戟燕寝凝清香为韵 其五
周麟之（宋代）

洞庭雨断兼天碧，松江月明波动色。剪橘霜包照座黄，鲙鲈雪缕堆盘白。

秋到湖山最佳处，此景付公天不惜。英名自是龙骧家，更待高闳立幡戟。
次韵襄阳常县尉送行
项安世（宋代）

别酒不可饮，别袂不可分。
所嗟君劝我，已复又劝君。
人生宁不老，值此相送频。
君家近天咫，我职在湘濆。
山头一挥手，从此断知闻。
甫昔年少日，著论淮过秦。
只今惟莫莫，于世不谆谆。
何由东南去，复与吾子亲。
捧剌欲填字，食虀悲受辛。
勉哉刷羽翰，往立要路津。
读李生诗爱而有作
赵鼎臣（宋代）

少年似是贾才子，作语便如欧少师。后生可畏吾老矣，下笔有少君勉之。

崩崖破壑水浩渺，坏衔掣辔驹权奇。徐徐势定识归处，要以古人为矩规。
对酒招陈昭用
李中（五代）

花开叶落堪悲，似水年光暗移。身世都如梦役，

是非空使神疲。良图有分终在，所欲无劳妄思。

幸有一壶清酒，且来闲语希夷。
九锁山十咏·凤洞
邓牧（元代）

凤来青天开，凤去苍石裂。
玄风不复返，世事日消歇。
永怀接舆歌，勿蹈东鲁辙。
绝句六十四首
张伯端（宋代）

了了心猿方寸机，三千功行与天齐。
自然有鼎烹龙虎，何必担家恋子妻。
送楚十少府
常建（唐代）

微风吹霜气，寒影明前除。落日未能别，萧萧林木虚。

愁烟闭千里，仙尉其何如。因送别鹤操，赠之双鲤鱼。

鲤鱼在金盘，别鹤哀有馀。心事则如此，请君开素书。
戏大光送酒
陈与义（宋代）

折得岭头如玉梅，对花那得欠清杯。
不烦白水真人力，便有青州从事来。
同游钟山分得尘字
王祎（明代）

名境居近甸，胜游属芳辰。宝珠佛塔现，珍葩御园春。

曾是布金地，乃复劫火尘。迹陈情所感，理契意爰臻。

探奥穷䆗窱，烛遐极嶙峋。跻攀稍毕景，俯仰殊伤神。

吾将谢往业，庶以侪前人。
金陵
毛珝（宋代）

虎踞龙蟠在目前，依前行阙锁寒烟。津头鼓角增新戍，陌上笙箫减旧年。

高塔直看淮对境，断碑闲忆晋诸贤。我来尚喜秋成日，鱼蟹堪赊满市边。
过白岸亭诗
谢灵运（南北朝）

拂衣遵沙垣。
缓步入蓬屋。
近涧涓密石。
远山映疏木。
空翠难强名。
渔钓易为曲。
援萝临青崖。
春心自相属。
交交止栩黄。
呦呦食萍鹿。
伤彼人百哀。
嘉尔承筐乐。
荣悴迭去来。
穷通成休慽。
未若长疏散。
万事恒抱朴。
天聪洞
张扩（宋代）

危梯百级面天聪，路逼青冥似可通。著脚未平身已堕，神仙窗户漫玲珑。
閒居无瑕酬答假庭下三物作·竹答梅
方岳（宋代）

不随桃李共争春，犹作疏花向花人。
耸壑未妨吾独步，要看晚节玉璘珣。
荔枝五首 其五
李纲（宋代）

百马崩腾耆旧悲，只今戈戟暗江湄。自知疏拙蒙恩重，犹得南来食荔枝。
送喻太丞知处州
叶适（宋代）

喻公策名自先朝，奉常冬官始见招。
何因敛退为泉石，可惜垂欲排云霄。
处州不城山作堵，百嶂千峰自翔舞。
孤高上头天一柱，中有秀句须公取。
听琵琶
许浑（唐代）

欲写明妃万里情，紫槽红拨夜丁丁。

胡沙望尽汉宫远，月落天山闻一声。
□□□
刘克庄（宋代）

我为明道君崇道，同□□□晚节光。
遍阅后来积薪者，仅存前度看花郎。
雕零堪叹瓜三摘，老退犹贪粟一囊。
但愿弟兄离华发，多批祠考赛汾阳。
次韵甫西山之咏
李弥逊（宋代）

秋畦霭黄云，神用报力穑。
腰镰谁家子，喜见眼中碧。
我车返山阿，木落山更寂。
年登妻啼饥，掩户坐太息。
不知金田翁，安用作弦直。
已矣复何言，兹理断可析。
浩歌出长林，披榛携子侄。
四日至洞见梅
罗洪先（明代）

春日初临已艳阳，石门自启入青苍。莫言洞里无供给，已咽梅花到骨香。
题黄草塘诗集
王义山（宋代）

凭何强占谢家塘，尀耐诗人忒煞狂。
只把两家诗判断，此塘一半合还黄。
闻善决江河
朱熹（宋代）

大舜深山日，灵襟保太和。一言分善利，万里决江河。

可欲非由外，惟聪不在它。勇如争赴壑，进岂待盈科。

学海功难并，防川患益多。何人亲祖述，耳顺肯同波。
定斋为杨和甫赋
白玉蟾（宋代）

水澄秋月现，云散春山出。
镜内影去来，杯中形出没。
释氏慧之源，儒者诚之骨。
忘躯见天机，灰心契造物。
落花问啼鸟，流水澡幽石。
不如窗间云，不如屋角月。
此意谁与论，知音更何说。
悄如寒岩烟，寂似阴崖雪。
栖神要山林，晦迹老岩穴。
吾当叫张葛，起与共散发。
好事近·回首出红尘
朱敦儒（宋代）

回首出红尘，
醒醉更无时节。
活计绿蓑青笠，
惯批霜冲雪。
晚来风定钓丝闲，
上下是新月。
千里水天一色，
看孤鸿明灭。
龙爪瑞花
李洪（宋代）

嵚崎石壁倚长松，古谶今观龙爪红。
何事偏私閒草木，状元家住岭西东。
咏盆池
姚合（唐代）

浮萍重叠水团圆，客绕千遭屐齿痕。

莫惊池里寻常满，一井清泉是上源。
徐师川典祀庐山延真观用送驹父韵饯别四首
王铚（宋代）

康阜如蓬岛，欲寻风引归。
烟藤猿啸月，云碓水鸣机。
剩结餐霞侣，深随杖锡飞。
谢公行乐处，山翠扑人衣。
丛桂
曾几（宋代）

行攀丛桂枝，坐息丛桂影。
王孙胡不归，岁晏雪霜冷。
云溪
李畅（明代）

丹溜鸣泉花院，青山绕郭松阴。水边鱼鸟清影，竹下笙簧好音。

烟锁霜林鹤唳，风生岚壑龙吟。晚来溪上独眺，四野寒云重侵。
次韵十诗
楼钥（宋代）

甥舅相寻向酒边，相忘情话更怡然。
人言难过双延阁，自愧叨怡两大天。
只觉光阴诗里过，何妨枕簟醉时眠。
此中别有真消息，莫为人间醒者传。
芳草渡
皮日休（唐代）

溪南越乡音，古柳渡江深。日晚无来客，闲船系绿阴。
过野翁亭因登岝崿山憩崇寿院僧轩共成四绝句
张镃（宋代）

溪汉逢旱息潺淙，野彴横趋乱石中。
晨恨铁冠人已去，我来權合号山翁。
偶作
宋祁（宋代）

薄暮歌钟宴平乐，黎明车骑过宜春。
身长六尺饥将死，唯是平原厌次人。
大庾渡登舟夜发赴遂宁
常纪（清代）

解缆涪江水，推蓬古渡头。片帆催下濑，一叶放中流。

岸阔星垂野，潮平月满洲。遂阳侵晓至，谁识木兰舟。
题仁老所画枕屏 其二
邹浩（宋代）

万顷红蕖照落晖，五云门外贺家池。别来无复当时兴，二十四年空自知。
送真州蒋生至宜兴亲迎归
唐顺之（明代）

相门甥馆得才郎，文藻翩翩貌复扬。十年久着鸣金赋，一笑今游射雉场。

江南江北路非远，几月辞家犹未返。他乡芳草自相留，今夕佳期未为晚。

归去春洲涨绿涛，满川桃李送兰桡。若使长江作天汉，应言仙女度星桥。
过荆轲冢四绝句
晁说之（宋代）

刺客传中轲绝伦，後来尪怯寂无人。
秦人更甚燕人恨，不葬燕台留葬秦。
送师相陈大观文
喻良能（宋代）

裴令有心吟绿野，赞皇作意向平泉。
君王夜半思元老，明日金瓯宝墨鲜。
小金山送黎秘书还朝
孙兆葵（明代）

岛屿千年胜，衔杯独上台。江从庾岭下，山到石门开。

贾艇依村口，渔家杂水隈。悠悠白日暮，潇洒绝纤埃。
箕子碑
柳宗元（唐代）

凡大人之道有三：一曰正蒙难，二曰法授圣，三曰化及民。殷有仁人曰箕子，实具兹道以立于世，故孔子述六经之旨，尤殷勤焉。

当纣之时，大道悖乱，天威之动不能戒，圣人之言无所用。进死以并命，诚仁矣，无益吾祀，故不为。委身以存祀，诚仁矣，与亡吾国，故不忍。具是二道，有行之者矣。是用保其明哲，与之俯仰；晦是谟范，辱于囚奴；昏而无邪，隤而不息；故在易曰“箕子之明夷”，正蒙难也。及天命既改，生人以正，乃出大法，用为圣师。周人得以序彝伦而立大典；故在书曰“以箕子归作《洪范》”，法授圣也。及封朝鲜，推道训俗，惟德无陋，惟人无远，用广殷祀，俾夷为华，化及民也。率是大道，丛于厥躬，天地变化，我得其正，其大人欤？

呜乎！当其周时未至，殷祀未殄，比干已死，微子已去，向使纣恶未稔而自毙，武庚念乱以图存，国无其人，谁与兴理？是固人事之或然者也。然则先生隐忍而为此，其有志于斯乎？

唐某年，作庙汲郡，岁时致祀，嘉先生独列于易象，作是颂云：

蒙难以正，授圣以谟。宗祀用繁，夷民其苏。宪宪大人，显晦不渝。圣人之仁，道合隆污。明哲在躬，不陋为奴。冲让居礼，不盈称孤。高而无危，卑不可逾。非死非去，有怀故都。时诎而伸，卒为世模。易象是列，文王为徒。大明宣昭，崇祀式孚。古阙颂辞，继在后儒。
宫词 其七十四
赵佶（宋代）

螺钿珠玑宝盒装，琉璃瓮里建芽香。兔毫连盏烹云液，能解红颜入醉乡。
园蔬十咏·苦益
刘子翚（宋代）

虽无适口味，暖益功稀比。
菜苦不登盘，言中多逆耳。
玉涧和尚西湖图
刘基（明代）

大江之南风景殊，杭州西湖天下无。浮光吐景十里外，叠嶂涌出青芙蕖。

百年玉气散荆棘，惟有歌舞留欢娱。重楼峻阁竞铅黛，媚柳娇花使人爱。

老僧不善儿女情，故作觕豪见真态。想其泚笔欲画时，高视画工如小儿。

千岩万壑吾意匠，夸娥巨灵吾指麾。却忆往年秋雨夕，画舫冲烟度空碧。

苍茫不辨云与山，但觉微风响芦荻。须臾冷月迸深雾，时见松杉半昏黑。

开尊命客弹焦桐，扣舷大笑惊海童。鲛人唱歌鱼鳖应，水底影动双高峰。

只今倏忽成老翁，可怜此乐难再逢。愁来看画欲自适，谁知感生愁转剧。
罗湖八首
刘克庄（宋代）

中州无地堪投足，垂老携家泛瘴江。
不爱朱丹画车毂，且贪紫翠入船窗。
顷年谪宦解梁收得令孙补阙毛诗音义其本乃会
王禹偁（宋代）

谪宦山州自训童，因求书籍有遭逢。
偶收毛郑古诗义，认得欧虞旧笔踪。
南郡携行心不足，西斋送去手亲封。
尘侵烟染尤堪重，年号标题历武宗。
原上新居十三首 其三
王建（唐代）

长安无旧识，百里是天涯。寂寞思逢客，荒凉喜见花。

访僧求贱药，将马中豪家。乍得新蔬菜，朝盘忽觉奢。
秋日晚望
朱淑真（宋代）

烟浓难认别州山，彷佛鸥群浴远滩。一点客帆摇动处，排云给日弄先寒。
卖花声　旧曲中
屈大均（明代）

桃叶渡东西。白鹭飞低。裙腰草长与桥齐。一代曲中人已尽，剩有香溪。

脂水半成泥。流入湖堤。荷花欲踏紫骝嘶。燕子衔将魂片片。

可是深闺。
戏咏文房四友
刘克庄（宋代）

吾墨千金价，曾登七宝床。
终身惟守黑，断腕不书黄。
和深父伤字韵 其三
彭汝砺（宋代）

战伐周纲替，春秋救已亡。缀旒忧主弱，问鼎叹臣强。

萧斧惩当世，蓍龟鉴后王。最怜君学苦，能为古人伤。
如梦令·寂历柳风斜倚
刘辰翁（宋代）

寂历柳风斜倚。错莫梦云难记。花影为谁重，一握鲛人丝泪。何事。何事。历历脸潮羞起。
浣溪沙
何作善（宋代）

草草杯盘访玉人。灯花呈喜座添春。邀郎觅句要奇新。黛浅波娇情脉脉，云轻柳弱意真真。从今风月属闲人。
丹青引为朱二文晖题真
陈子升（明代）

芙蓉侧理莹鹅毛，翡翠回波濯兔毫。画成如玉应名玠，不觌甄兔讶姓曹。

拂石有声聆泗磬，种兰将采问湘皋。名士何妨矜独立，画师惟肖羡同袍。

同袍袍色华春草，同心心结娇文褓。待聘逢君席上珍，迷邦笑我怀其宝。

怀宝席珍从屈伸，光仪物色总传神。扇中鸾影秦王女，阁上麟图汉代臣。

臣是素丝还绣像，女贻彤管用书绅。奇字近耽扬子宅，微辞回动宋家邻。

宋邻扬宅才情出，花屿芗林保昭质。谁复罗胸有众星，谁能晞发临初日。

养德曾如纪渻鸡，植根肯变淮南橘。风流将尔乐衡门，年少何从奏宣室。

宣室兰台意不忘，琅玕绕屋坐江乡。千秋必向青云附，什袭还看宝轴装。
邓林芳意八首为邓侍御 其一 涿鹿钟灵
林光（明代）

亭亭独鹿峰，涿水巧相敌。何能生伟人，试与问铜狄。
送是正甫赴南徐幕府
江西举老（宋代）

此翁文彩自权奇，抹过监车十万蹄。
笔下何多春草句。胸中定有辟尘犀。
戴公山下竹三径，米老庵前云一溪。
莲幕退思湖上客，一编为我赋新诗。
爱山
释绍昙（宋代）

酷将嗜好片闲心，散作千岩万壑春。
拚得一生看不足，险崖句里要翻身。
次韵竹子彬五言二首
刘克庄（宋代）

甫暮书窗黑，俄瞻贯月虹。
真知今绝少，好本古来同。
孤垒吾无拔，偏师汝策功。
暗投可借许，留取和重瞳。
河阴新城
雍陶（唐代）

高城新筑压长川，虎踞龙盘气色全。
五里似云根不动，一重如月晕长圆。
河流暗与沟池合，山色遥将睥睨连。
自有此来当汴口，武牢何用锁风烟。
奉和御製庆先后升袝礼成
夏竦（宋代）

事地有严彰至德，顯亲为重化含生。
永怀慈景心追孝，载举鸿仪月就盈。
徽册钦崇昭懿铄，太宫祇袝极诚明。
黄彝进祼精衷达，小吕登歌茂礼成。
式宴外庭均大庆，受釐恭馆洽维祯。
薰弦远播思齐颂，亿载垂鸿廓帝紘。
望江南 其三 秦邮有赠
王士祯（清代）

江南好，最好是盂湖。何处情人名碧玉，谁家亭子号真珠。

聊为结相于。
用明师叔韵赠画工张子英
陈淳（宋代）

虽凭缣素状仪容，的自毫心蕴妙锋。
个个本来天所赋，随人变化有奇工。
依韵和行之枇杷
梅尧臣（宋代）

五月枇杷黄似橘，谁思荔枝同此时。
嘉名已著上林赋，却恨红梅未有诗。
癸未游杭作口号十首因事怀旧杂以俚语不复诠择
俞德邻（宋代）

十年南国足风埃，锦绣湖山得再来。醉里不知人世改，更从云气望蓬莱。
送陶十赴杭州摄掾
刘长卿（唐代）

莫叹江城一掾卑，沧洲未是阻心期。

浙中山色千万状，门外潮声朝暮时。
公刘
佚名（先秦）

笃公刘，匪居匪康。乃埸乃疆，乃积乃仓；乃裹餱粮，于橐于囊。思辑用光，弓矢斯张；干戈戚扬，爰方启行。

笃公刘，于胥斯原。既庶既繁，既顺乃宣，而无永叹。陟则在巘，复降在原。何以舟之？维玉及瑶，鞞琫容刀。

笃公刘，逝彼百泉。瞻彼溥原，乃陟南冈。乃觏于京，京师之野。于时处处，于时庐旅，于时言言，于时语语。

笃公刘，于京斯依。跄跄济济，俾筵俾几。既登乃依，乃造其曹。执豕于牢，酌之用匏。食之饮之，君之宗之。

笃公刘，既溥既长。既景乃冈，相其阴阳，观其流泉。其军三单，度其隰原。彻田为粮，度其夕阳。豳居允荒。

笃公刘，于豳斯馆。涉渭为乱，取厉取锻，止基乃理。爰众爰有，夹其皇涧。溯其过涧。止旅乃密，芮鞫之即。
柳梢青（步观察生辰二首）
杨无咎（宋代）

槐夏风清。霁天欲晓，武曲增明。元是今元，曾生名将，力佐中兴。

元家息马休兵。享逸乐、嬉游太平。忧国胸襟，平戎材略，分付瑶觥。
晓感
褚载（唐代）

晓鼓冬冬星汉微，佩金鸣玉斗光辉。出门各自争岐路，

至老何光免是非。大道不应由曲取，浮生还要略知机。

故园华表高高在，可得不如丁令威。
南乡子·送述古
苏轼（宋代）

回首乱山横。不见居人只见城。谁似临平山上塔，亭亭。迎客西谁送客行。
归路晚风清。一枕初寒梦不成。今夜残灯斜照处，荧荧。秋雨晴时泪不晴。
伏读尤美轩诗卷谨赋一篇寄呈伯时季路二兄
朱熹（宋代）

我闻洞岩幽，结友事临眺。浮言妨胜践，怅望空永啸。

归来眩奇语，更欲穷䆗窱。却寻两翁意，宴坐得观照。

鸣泉俯淙琤，穹石仰苍峭。共与前创古，三叹遗墨妙。

神游恍不隔，仁宅忻有要。回首鹿门期，寒云生远峤。
阙雨寄程云壑
蓝仁（明代）

十处结淋九涸泉，几人奔走祇堪怜。自焚虚拟之推死，私祭难销孝妇愆。

渐恐扬尘侵海水，久知垂象动星躔。梅峰隐者非忘世，也向云间礼孔仙。
石州慢
赵文（宋代）

京浙尘埃，闽峤风霜，不觉催老。封侯事付儿曹，懒把菱花频照。

明光赋笔，那知白首山中，年年管领闲花草。叩角夜漫漫，问何时能晓。

堪笑。空有传世千篇，正似病呻饥啸。欲傲王侯，早被王侯相傲。

盖棺事定，即今老子犹龙，荣枯得丧浑难料。无酒不须愁，问黄花知道。
鹭鸶
罗隐（唐代）

斜阳澹澹柳阴阴，风袅寒丝映水深。

不要向人夸素白，也知常有羡鱼心。
忆少年·无穷官柳
晁补之（宋代）

无穷官柳，无情画舸，无根行客。南山尚相送，只高城人隔。
罨画园林溪绀碧，算重来、尽成陈迹。刘郎鬓如此，况桃花颜色。
括溪停舟
赵汝迕（宋代）

树古半成槎，溪边庆贺斜。
寒林欲无路，小坞不多家。
去客背流叶，停舟见暮鸦。
朝朝省秋水，频减一痕沙。
水调歌头·岁月如奔箭
沈瀛（宋代）

岁月如奔箭，屈指又中秋。去年江上行役，常动故乡愁。容与碧云亭畔，极目江山千里，隐隐是西州。日暮天容敛，鸥雁下汀洲。迥故棹，寻旧里，解客裘。功名前定，时到安得为淹留。幸有青编万轴，且又日长无事，莫恁做闲忧。花下常携酒，明月好登楼。
三月三日雨作遣闷十绝句
杨万里（宋代）

却是春残景更佳，诗人须忘许生涯。
平田涨绿村村麦，嫩水浮纡岸岸花。
再授小谏偶书所怀
王禹偁（宋代）

宦途滋味饱更谙，命薄于人分亦甘。
两鬓雪霜为小谏，六街泥雨趁常参。
便休禄仕饥寒累，强逐班行面目惭。
安得去如秉处士，板舆荣侍卧终南。
寒食二首 其一
苏辙（宋代）

寒食今年客汝南，馀樽倾泻亦醺酣。道人久厌世间浊，僧舍犹存肉食惭。

花折园夫时送客，饧留孙女尚分甘。欲游紫极谁为伴，长揖孤松对不谈。
夏日登宿云台有述寄霜月上人
林鸿（明代）

投簪返初服，蹑屐谢纷扰。永言卧丘壑，庶以狎鱼鸟。

兹台夙所憩，磴石出烟筱。况逢朋簪盍，燠景共临眺。

前瞻极空阔，下瞰洞深窅。地古云木残，天长海山小。

真僧此冥栖，宴坐阅昏晓。喻心青莲净，说法天花绕。

愿闻微妙音，意泯万缘了。岂必东林人，相逢可同调。
答人述先君旧事
戴移孝（清代）

莫道吴兴事，酸风刺骨寒。相知皆死别，无处问平安。

故鬼千家哭，孤城百战难。当时衣上血，今日与谁看？
夜赋二首 其二
赵蕃（宋代）

下上严婺路，往来苕霅舟。何胜百篇咏，不啻十年游。

志愿终渔钓，经蹊熟鹭鸥。清风慕唐汉，高友得孙刘。
赋梅奉呈陈太博
白玉蟾（宋代）

霜清木脱嫩寒森，惊见孤英吐竹林。
不负雪期如有信，偶先春事本无心。
月横瘦影池塘浅，风递微香院落深。
莫问调羹并止渴，枝枝且惬醉来簪。
秋夜写怀呈常所往来诸公兼寄吴兴江仲嘉八首 其三
程俱（宋代）

外监嗟已远，吾犹识其孙。森然见孤韵，辨作悬河翻。

低头向萤窗，有类鹤在樊。雠书五千卷，字字穷根源。

颇携未见书，过我樵无烟。
绍兴以后祀五方帝六十首 白帝酌献用《祐安》。
郊庙朝会歌辞（宋代）

徂商肇祀，灵盖孔飨。恭承嘉禧，湛澹秬鬯。监此馨香，灵其安留。

畴惠下民，匪灵之休。
六弟司户生日
赵抃（宋代）

祖教双修日用间，芳醪不饮自朱颜。欲知难老真消息，曾饵融峰九转丹。
江陵送赵知县二首
项安世（宋代）

万壑千岩相送时，灵星小雪上丰颐。
南云北梦重分首，扑漉繁霜满瘦髭。
功业向来真自许，头颅今日遂如斯。
英雄老大无人识，足扣双舷只自知。
秋日思旧山
子兰（唐代）

咸言上国繁华，岂谓帝城羁旅。
十点五点残萤，千声万声秋雨。
白云江上故乡，月下风前吟处。
欲去不去迟迟，未展平生所伫。
与徐仲元自读书台上定林
王安石（宋代）

横绝潺湲度，深寻荦确行。
百年同逆旅，一壑我平生。
别张袁州五首
彭龟年（宋代）

爱民有诚心，发有非己私。
齐王累己见，乃以小大移。
冠履自贵累，痛痒一体随。
万事有定理，应之当坦夷。
傥以我好恶，安非真是非。
光风霁月中，宁许栽藩篱。
采采文鸟三章
黄渊（明代）

采采文鸟，飞我西山。云胡不乐，去之远关。缅彼西山，有泉有峦。

有菊有兰，有壶有餐，其乐无难。

采采文鸟，飞我绪岑。云胡不乐，去之远林。缅彼诸岑，有书有琴。

有啸有吟，有朋有心，其乐无任。

采采文鸟，晨刷其翼。晨刷其翼，其飞大国。缅彼大国，有紽有緎。

有茵有勒，有碆有弋，其乐不测。
送僧清演归山
李洞（唐代）

毛褐斜肩背负经，晓思吟入窦山青。

峰前野水横官道，踏着秋天三四星。
水乐洞
顾仙根（清代）

入洞畏仰视，峭石高于头。暗步蹑滑径，晴昼忽夜幽。

石空泉愈响，澎湃水四流。我友发狂兴，大笑声不休。

手掬一勺水，为我澄双眸。洞外方畏暑，洞内疑清秋。

垣倾乱草荒，披拂登层丘。石上更有池，天巧非人锼。

贾氏曾构园，盛事遗灵羞。造化本无心，安用区薰莸。

我自出奇幻，人自恣冥搜。
慰老僧病
释函可（明代）

眼看几日春将至，向道残年病可哀。未到百龄何足虑，独怜彭祖已成灰。
寿入州徐守三首
王之望（宋代）

赤矢朱弓祖庆绵，五云吉梦世生贤。
嘉时浃日迎重九，景运中天恰半千。
律播金商资爽气，露和琼屑引遐年。
寿觞莫负专城贵，好对西风醉管弦。
追悼故同寅秦郎中
夏原吉（明代）

君住关西我住湘，偶从京国共翱翔。英英气宇横霄汉，煜煜声华振庙堂。

粉署夜谈灯照雨，金门晓觐帽飞霜。呜呼颜色今何在，落月萧萧满屋梁。
同诸韩饮曼叔家
梅尧臣（宋代）

富贵丰盘餐，日可侑清角。
不与贤者俱，饱食何所学。
吾友虽日贫，邀赏不辞数。
质衣为酒肴，出论轻管乐。
其馔精且甘，刀几孰亲握。
是时予苦眩，引去意颇确。
羸马雪中归，醉醒谁复较。
夏雨
杨弘道（元代）

坐对云峰起，已欣风腋清。螟蝗犹未殄，天地岂无情。

轰磕雷音转，蜿蜒电影明。滂沱洗烦暑，灾害不能成。
往香山海上
刘大夏（明代）

烟波沧海九衢尘，北去南来笑此身。清世自惭无补地，白头犹此未归人。

故乡儿女多荒废，仕路交游半隐沦。洛社诗成何日事，楚江西畔觅香莼。
亶甫寄示庐山高药名诗亦作一首奉酬不犯唱首兼用本字更不假借
孔平仲（宋代）

噫戏庐山乎高哉，山连大江势横绝，虎卷龙拿起霜雪。

五湖七泽泻波来，百穿千孔吞吐成云雷。其上自有飞瀑水，白如一疋练，半天河汉倾崔嵬。

苍苍石壁插空翠，漠漠云华自开闭。水甘松香涧谷深，黄精枸杞生成林。

地无虎狼毒草木，但闻仙童玉女语笑之清音。君不见当时匡续断世故，结庐莽草无寻处。

又不见渊明无心五斗米，石床醉卧呼不起。真君种杏人获生，远公白莲开玉英。

松肪柏实皆可饱，何必皓露栖金茎。我欲攀崖采紫芝，道中逢仙一问之。

接余之手生虹蜺，昆崙太室相追随。玄台绛阙恣远游，旁通三岛逮十洲。

柯消石烂未肯休，千秋万岁一瞑目，下视尘世如蜗牛。
句
郑庭芳（宋代）

洗笔池头烟淡淡，鸣琴台畔水悠悠。
次韵赵帅赏古梅
陈造（宋代）

把酒花前量自宽，花同人意惬轻寒。
盈盈似驾翠虬起，特特为邀青眼看。
纸贵共夸诗律细，客来旋报粉香残。
若为白璧青钱费，可问东君博此欢。
赠适公上人
穆修（宋代）

喜得师消耗，從僧问不休。
苦吟成白发，多病寄沧洲。
道气闲尤胜，书锋晚更遒。
相思二千里，阻别十三秋。
六合劳生耳，休追万事不。
云萝荒旧隐，知友落新丘。
想歎欧生逝，应闻李氏忧。
寻思祇如此，必竟欲何求。
未即无言问，方期勿药瘳。
终为嵩少约，築室共夷犹。
夏日过庄严寺僧索诗为留三绝
晁公武（宋代）

笑脱尘衫扑软红，杖藜徙倚水光中。
最怜林叶深深处，遮尽斜阳不碍风。
次韵南伯唐福道中
郭印（宋代）

宿雨郊原润，晨风草木凉。
村醪饶客醉，山鸟笑人忙。
石罅泉能洁，篱根笋自香。
箯舆终日倦，惆怅旧林塘。
和文与可洋州园亭三十咏 野人庐
苏辙（宋代）

野人三四家，桑麻足生意。
试与叩柴荆，言辞应有味。
句
陆游（宋代）

使君何所乐，乐在南湖滨。
题筠州僧房
吕本中（宋代）

客来无语坐禅房，共赏西窗一榻凉。山路雨馀新笋出，江城春色杂花香。

烟厨已逐钟声远，树色初随塔影长。敢道闲居便安稳，今年更欲下湖湘。
虎丘暮归
彭绩（清代）

林壑忽焉暝，归心鸟共飞。日将万景落，云载一峰归。

入市乱镫照，前村驱犊稀。行行蓬屋近，草露晃秋衣。
池上
宋祁（宋代）

雨止菰蒲老，风生杜若秋。
水光晴动日，莲气晚薰舟。
暗坞飞萤出，疏丛白鸟留。
此时成丽赋，宁减翫游鯈。
秋夜迟朱章华太史书不至
黄渊（明代）

兀坐秋宵永，怀人何以忘。寻常如此际，已自报佳章。

落叶霜沾背，啼乌月照肠。不知前夜信，可得到君乡。
扇子诗
李石（宋代）

功德海中游戏，菩提树下清凉。
只有登山一醉，啸声分会孙郎。
再集高寒还舍
释函可（明代）

一日已离又一日，萧然斗室忽喧天。笑开绝塞三年口，吞尽寒儒半块毡。

冷冷牧牛诸衲子，纷纷跨鹤几神仙。何人补衮诗篇富，携得寒冰照骨鲜。
雨中过周氏山庄
林昉（宋代）

吠犬柴门扣未开，满身风雨立苍苔。
翠禽一个高枝上，啄得残桃落地来。
和白香山何处难忘酒六首 其二
周宪王（明代）

何处难忘酒，初秋暑尚存。双星渡银汉，微月照黄昏。

瓜果排中閤，笙歌拂小轩。此时无一盏，何以待天孙。
巫山高
朱诚泳（明代）

巫山高高以耸，淮水深深以迥。我心思归，恨不奋飞。

登山无车，涉水无航。嗟我怀人，涕下沾裳。山高水复深，悠悠当奈何。
喜雪
韩元吉（宋代）

苦寒无那岁峥嵘，一夜阴风雪满城。
莫部牛羊迂使节，却思鹅鸭溷军声。
庭空賸喜罗琪树，履敝犹堪步玉京。
更碾新芽试汤火，从来冷淡是书生。
错认
王彦泓（明代）

白縠单衫玉步摇，香风相引见云翘。灯前抛接回波眼，帐底围量束索腰。

夜视可怜明似月，秋期只愿信如潮。情知不负周郎顾，莫问儿身第几乔。
石门寺四首 其四
朱松（宋代）

真功那复叹蒸沙，静笑饥肠日夜哗。老褐不须供茗粥，朝餐吾已办丹霞。
二十韵潮阳宰余君实日华
王迈（宋代）

昔日潮守有昌黎，恩波万顷横鳄溪。
五百年后得余令，棠阴上与韩本齐。
故家县谱熟展布，砉然牛刀优割鸡。
期年已报三异政，节爱堂扁焕新题。
手摩民瘼心隐痛，药石其具靳刀圭。
老农终岁不识吏，废畴荒陇皆锄犁。
邑有豪侠擅武断，缿筒告诉来髫齯。
仁者之勇一发露，爱苗亟欲芟稗梯。
谁为鼠辈巧道地，周道如砥生蒺藜。
公车未采舆人诵，端士先为横议挤。
朝中有语稍辨雪，言者愕立惜噬脐。
侯朝闻香花随去，丁壮鹧拜婴孩啼。
不知朝廷闻得否，天下贪吏浊如泥。
毁誉失真例如此，猜澜既倒谁能堤。
书生有舌不善佞，今拜东野头须低。
诗成翻恨天门远，何人乞我青云梯。
柬吴中永乐寺住持鼎虚中
陈缉（明代）

梵王楼阁冠吴中，云绕诸天会法宫。宝藏夜明珠出海，花台烟法雨随风。

庭松回指思玄奘，陇月迎人识赞公。劫后相看情倍好，诗成须寄具区东。
题黄居寀雀竹图
范成大（宋代）

群雀岁寒保聚，两鹑日晏忘归。
草间岂无余粒，乔地风号雪飞。
送僧归天台住国清寺
止庵法师（明代）

闻说台山胜，令人梦欲腾。
松杉万丈路，鉼锡半千僧。
涧落烟中磐，岩垂雪里灯。
丰干旧时席，花雨又重增。
连理枝
冒禹书（清代）

竟日重门闭。多是无聊地。挨过黄昏，半窗明月，心烦欲碎。

想当初往事、总荒唐，点点难忘记。

颠倒真儿戏。一任天公置。只这些时，终朝中酒，除此无计。

空临风几度、独悲歌，旧泪何曾替。
四和 其九
项安世（宋代）

汉家树业如许，君王神武能馨。夷吾可但江左，楚囚谁对新亭。
道山座主先生平章吕公挽歌辞五首
方回（元代）

一门真将相，天地间生之。
表海太公望，封王郭子仪。
□□堪袭阃，跨灶早持麾。
福寿完终始，人□□□□。
再用前韵送地图
徐鹿卿（宋代）

炎运中天岁甲申，谁令汉鼎重千钧。故家舆地伤瓜裂，真主城楼细指陈。

今古一时如合券，明良千载庆逢辰。来年竹帛功名就，图绘云台笔有神。
八月六日作四首 其一
韩偓（唐代）

日离黄道十年昏，敏手重开造化门。火帝动炉销剑戟，风师吹雨洗乾坤。

左牵犬马诚难测，右袒簪缨最负恩。丹笔不知谁定罪，莫留遗迹怨神孙。
湖州歌九十八首 其十八
汪元量（宋代）

京口沿河卖酒家，东边杨柳北边花。
柳摇花谢人分散，一向天涯一海涯。
练裙带诗
韩希孟（宋代）

我质本瑚琏，宗庙供频蘩。
一朝婴祸难，失身戎马间。
宁当血刃死，不作衽席完。
汉上有王猛，江南无谢安。
长号赴洪流，激烈摧心肝。
宋夫有天下，坚正臣礼秉。
开国百战功，每阵惟雄整。
及侍周幼主，臣主常炯炯。
帝曰卿北伐，山戎今有警。
死狗莫系尾，此行当系颈。
即日辞陛下，尽敌心欲逞。
陈桥忽兵变，不得守箕颍。
禅让法尧舜，民物普安静。
有国三百年，仁义道驰骋。
未改祖宗法，天胡肆大眚。
细思天地理，中有幸不幸。
天果丧中原，大似裂冠衽。
君诚不独活，臣实无魏丙。
失人焉得人，垂戒尝耿耿。
江南无谢安，塞北有王猛。
所以戎马来，飞渡巴陵境。
大江限南北，今此一舴艋。
本期固封疆，谁谓如画饼。
烈火燎昆冈，不辩金玉矿。
妾本良家子，性僻守孤梗。
嫁与尚书儿，衔署紫兰省。
直以才德合，不弃宿瘤瘿。
初结合欢带，誓比日月昺。
鸳鸯会双飞，比目愿长并。
岂期金石坚，化作桑榆景。
旄头势正然，蚩尤气先屏。
不意风马牛，复及此燕郢。
一方遭劫虏，六族死俄顷。
退鹢落迅风，孤鸾吊空影。
簪坚折白玉，瓶沉断青绠。
一死空冥府，忧心长炳炳。
意坚志不移，改邑不改井。
我本瑚琏器，安肯作溺皿。
志节匪转石，气噎如吞鲠。
不作爝火燃，愿为死灰冷。
贪生念麹蛾，乞邻羞虎穽。
借此清江水，葬我全首领。
皇天如有知，定作血面请。
愿魂化精卫，填海使成岭。
导引（奉安真宗皇帝御容于寿星观永崇殿导引歌词）
王珪（宋代）

忆玉清景，繁盛极当时。千古事难追。汉家别朝秋风起，空出奉宸衣。三山浮海日晖晖。羽盖共云飞。灵宫旧是楼真处，还望玉舆归。
壶中天（寿丘枢密）
程必（宋代）

日躔东井，正轮囷桂影，十分光洁。火令方中符国运，天与非常英杰。荦荦平生，眼空宇宙，绿发千寻雪。笑谈一镇，单于底事心慑。

晚岁佛地功深，人间富贵，五湖烟水阔。谁遣心期事左，须酬满、麒麟勋业。又也何妨，长生仙箓，已在黄金阙。中原恢拓，要公归任调燮。
早朝
王维（唐代）

皎洁明星高，苍茫远天曙。槐雾暗不开，城鸦鸣稍去。

始闻高阁声，莫辨更衣处。银烛已成行，金门俨驺驭。
赠弹琴衡山萧道士
戴表元（宋代）

寂寂历历不足听，听久亦复难为情。
名嗔势忿大如屋，袖手对为须臾平。
一拊再拊玄鹤舞，三四拊之凄风生。
天寒岁晚山路远，湘水日夜东南倾。
游靖江孤山
杜浚（明代）

丘壑性所耽，未尝弃拳勺。矧兹江海间，一石颇巉削。

隔宿啸游侣，凌尘理芒屩。舟行屡延望，先见惟赭阁。

既登必造颠，长江四回薄。梗断托一方，风沙年代作。

左瞰特无际，举手揖海若。远水流下天，余波喷为壑。

绿畴亦云广，晚田犹未获。孤城炊数家，阙状如舫泊。

降寻及山根，了见夕阳脚。古苔讵人绣，怪石倘天凿。

逐景至于晏，会心方命酌。寂寂无人知，秋英涧中落。
寄汤朝美
周孚（宋代）

绿树阴阴噪莫蝉，雀罗门户更萧然。平生流辈今谁在，乡里衣冠子最贤。

老境幸逢倾盖语，畏途当记说车篇。荷锄端欲相随去，却恨初无二顷田。
书松陵唱和
李覯（宋代）

天命相逢陆与皮，当年才调两权奇。
朝端未有输忠处，诗外应权用力时。
意古直摩轩昊顶，言微都洩鬼神私。
近来此道中兴也，泉下英魂知不知。
游仙都观五首 其四
吴芾（宋代）

人已乘龙去不还，尚馀双鹤不知年。坐来顿觉尘寰隔，始信壶中别有天。
朝中措（山父赏牡丹，酒半作）
曾觌（宋代）

画堂栏槛占韶光。端不负年芳。依倚东风向晓，数行浓淡仙妆。

依杯醉折，多情多恨，冶艳真香。只恐去为云雨，梦魂时恼襄王。
追和游谢氏山亭赠贤上人
王之道（宋代）

春旱久不雨，既雨风日清。
桑麻被膏润，往往争欣荣。
花鸟发诗被，湖山欢野情。
驾言南亩游，遂有西塔行。
云光郁在望，地僻路亦生。
贤公方外交，别来莺再鸣。
相逢话畴昔，茗碗喜屡倾。
多谢二三子，壶浆竞邀迎。
题县八景 其二 仓冈夕照
吴士耀（明代）

仓麓云侵古渡头，前山影带碧波浮。歌声何处迎归客，风度牛羊一笛秋。
题净空泉二首 其二
周紫芝（宋代）

欲寻遗事苦无碑，老宿犹传古律师。尚恐蜿蜒在空谷，水清不敢唾方池。
翠樾亭前莺巢
杨万里（宋代）

仰听金衣语，偶窥莺妇巢。
深穿乔木里，危挂弱枝稍。
啄菢双双子，经营寸寸茅。
何时雏脱壳，新哢响交交。
渔家傲
张炎（宋代）

辛苦移家聊处静。扫除花径歌声趁。也学维摩闲示病。迂疏甚。松风两耳和衣枕。

颇倦扶筇寻捷径。东墙蔼蔼红香盛。少待摇人波自定。蓬壶近。且呼白鹤招韩令。
寓言
刘克庄（宋代）

衣薰三日不歇，莸臭十年未已。
宁为蔚宗香传，不作魏收秽史。
归田乐
蔡伸（宋代）

风生苹末莲香细。新浴晚凉天气。犹自倚朱阑，波面双双彩鸳戏。鸾钗委坠云堆髻。谁会此时情意。冰簟玉琴横，还是月明人千里。
文帝
谢启昆（清代）

风流人物数元嘉，文史纵横自一家。白面书生谈北伐，黑衣宰相坐南衙。

长城万里歌声惨，合殿深宵烛影斜。俭约犹存永初意，乌篷未胜葛镫华。
客游
李贺（唐代）

悲满千里心，日暖南山石。
不谒承明庐，老作平原客。
四时别家庙，三年去乡国。
旅歌屡弹铗，归问时裂帛。
彭检法号仍旧
释心月（宋代）

者汉本来无面目，几年向外空驰逐。
蓦然忆著便归来，六六依前三十六。
九日使君席奉饯卫中丞赴长水
岑参（唐代）

节使横行西出师，鸣弓擐甲羽林儿。
台上霜风凌草木，军中杀林傍旌旗。
预知汉将宣威日，正是胡尘欲灭时。
为报使君多泛菊，更将弦管醉东篱。
和王微之同持国泛舟登楼
范纯仁（宋代）

故人还喜笑言同，把酒相看似梦中。老去卜邻逢晏子，从来解梦赖陈公。

画船稳泛平溪渌，层观高横落日红。莫讶狂歌先尽醉，预愁羁旅向山东。
登赤壁矶
韩驹（宋代）

缓寻翠竹白沙游，更挽藤梢上上头。
岂有危巢尚栖鹘？亦无陈迹但飞鸥。
经营二顷将归老，眷恋群山为少留。
百日使君何足道，空余诗句在江楼。
百越兴师卷为郭武定题
吴琏（明代）

峡藤初断蔓重青，承命翱翔出帝京。马援入郊徵侧服，狄青临越智高平。

书无频晾鱼将蠹，田不时芸莠自生。南顾若询谁可用，据鞍犹喜马蹄轻。
次韵孔处度李荣期同游汝阳城西等慈寺溪堂
释道潜（宋代）

汝阳介崧洛，郡邑古且幽。出郭才数里，招提据清流。

千章郁古木，中有百尺楼。循梯到朱栏，眼接万象游。

二豪俱才华，笔力胜九牛。佳辰同览眺，高怀肯悲秋。

轩渠发笑语，辽乱惊凫鸥。平生读书要，取用不假钩。

想当援毫初，应手如见投。挹子明月光，泠然洗吾眸。
风笛
梅尧臣（宋代）

既殊出塞声，还非江上听。
夜吹送悠扬，高楼月方迥。
老马一首
刘克庄（宋代）

脊疮蹄蹇瘦阑干，火印年深字已漫。
野磵有冰朝洗怯，破坊无壁夜嘶寒。
身同退卒支残料，眼见新驹鞁宝鞍。
昔走塞垣如抹电，安知末路出门难。
清明供祀还感兴三首 其三
符锡（明代）

祀喜亲供暇，春牵野兴忙。地穷锤石口，迹绝老君堂。

纵目隅东海，重关限朔方。兹游诚不易，虚约后屏尝。
送妻兄任以道赴房州竹山尉四首
项安世（宋代）

山东贵公孙，门户何巍巍。
秦川列冠盖，蜀道罗旌麾。
亭亭白玉树，煜煜黄金芝。
产于阶庭间，不种而自奇。
书驿壁二首
姚嗣宗（宋代）

百越干戈未息肩，九原金鼓又轰天。
崆峒山叟笑不语，静听松风春昼眠。
读四家诗选四首 其四 太白
李纲（宋代）

谪仙乃天人，薄游人间世。词章号俊逸，迈往有英气。

明皇重其名，召见如绮季。万乘尚僚友，公卿何介蒂。

脱靴使将军，故自非因醉。乞身归旧隐，来去同一戏。

沈吟紫芝歌，缅邈青霞志。笑著宫锦袍，江山聊傲睨。

肯从永王璘，此事不须洗。垂天赋大鹏，端为真隐子。

神游八极表，捉月初不死。
酬陆常侍诗
王胄（隋代）

相知四十年，别离万馀里。君留五湖曲，余去三河涘。

寒检君后凋，溺灰余仅死。何言西北云，复觌东南美。

深交不忘故，飞觞敦宴喜。赠藻发中情，奇音迈流徵。

追惟中岁日，于斯同憩止。思之宛如昨，倏焉逾二纪。

畴昔多朋好，一旦埋蒿里。无人莫己知，有恸伤知己。

把臂还相泣，岿然吾与子。沾襟行自念，哀哉亦已矣。

吾归在漆园，著书试词理。劳息乃殊致，存亡宁异轨。

大路不能遵，咄哉情可鄙。
颂古三首
释可封（宋代）

阿魏无真，水银无假。
老倒南泉，可知礼也。
宫词
王仲修（宋代）

蕊珠宫殿俯烟霞，宣政门开立正衙。
刚日小王封大国，玉堂学士进新麻。
偈二首 其一
释圆玑（宋代）

不学文章不读书，颓然终日自如愚。虽然百事不通晓，是马何曾唤作驴。
戊辰谒伯祖惠阳使君坟三绝 其一
林希逸（宋代）

一山双脉两翁藏，最久凋零长一房。谁道败墙荒草里，冢中枯骨昔金章。
赠丘员外二首
韦应物（唐代）

高词弃浮靡，贞行表乡闾。未真南宫拜，聊偃东山居。

大藩本多南，日与文章疏。每一睹之子，高咏遂起予。

宵昼方连燕，烦吝亦顿祛。格言雅诲阙，善谑矜数馀。

久跼思游旷，穷惨遇阳舒。虎丘惬登眺，吴门怅踌躇。

方此恋携手，岂云还旧墟。告诸吴子弟，文学为何如。

迹与孤云远，心将野鹤俱。那同石氏子，每到府门趋。
次韵朱希真二首
张嵲（宋代）

禅榻仍兼卧，蒲团稳著绵。
自疑方外客，犹费县官钱。
意懒如闻道，身閒似得仙。
何当集兰若，已办泛湖船。
次韵答公美二首
邓深（宋代）

幽居正傍小溪斜，想见樵风似若耶。
固有诗章舒眼界，可无药物助脾家。
追欢难共长沙酒，遣睡姑尝陆羽茶。
更祝安心为妙法，都将世事等空花。
寄子骏郎中
冯山（宋代）

叠叠巴山走使轺，不辞岩险奉宽条。频来马足行应惯，重见民情喜自谣。

雨过寒林微带雪，风生幽谷静闻樵。清奇定入骚吟笔，乞取邮筒寄下僚。
寄信州交代钱德循
孔武仲（宋代）

处君以西轩之爽府，赠君以仙府之名花。
名花芬敷随晓日，爽府萧飒凌朝霞。
山川从此增秀色，尘埃不复留君家。
羡君年少府力锐，况有长才可经世。
驰声京邑盖有年，作幕山州不得意。
漫寻幽景养天真，积明不学陶潜醉。
钱夫子，我今去指湘江边，
洞庭波澜阔如海，与君似隔东南天。
饶州亦有木犀种，真骨来从武夷洞。
自有清香百步闻，烦君为买双株送。
勿云千里移致难，从古物轻人意重。
但将木李对琼瑶，余物区区且安用。
哭刘尚书梦得二首
白居易（唐代）

四海齐名白与刘，百年交分两绸缪。
同贫同病退闲日，一死一生临老头。
杯酒英雄君与操，文章微婉我知丘。
贤豪虽殁精灵在，应共微之地下游。

今日哭君吾道孤，寝门泪满白髭须。
不知箭折弓何用？兼恐唇亡齿亦枯！
窅窅穷泉埋宝玉，骎骎落景挂桑榆。
夜台暮齿期非远，但问前头相见无。
试士毕同长道东归
韦骧（宋代）

相将冒晓出郊原，但值佳山即驻轩。投午未行三十里，和诗已及半千言。

黄云被野田禾熟，白雪翻空溪浪奔。高旷襟怀共为乐，此情难与俗人论。
次韵和马都官宛溪浮桥
梅尧臣（宋代）

在昔当阳侯，建桥临大川。
洪波不为阻，驰道南北连。
何此小溪不，拟象坦且平。
马头分朱栏，水底裁碧天。
白雨紧大笮，断虹生横舷。
游鱼不可见，车骑久临渊。
字瑞奇特再用前韵
陈渊（宋代）

春来无物不争妍，爨木呈祥孰使然。应为奇文开奥穾，不随凡卉竞蕃鲜。

洼隆密向暌中合，点画仍从毁处全。御史说符直可验，从来谋国直如弦。
故太师和王挽诗三首
韩元吉（宋代）

淮右偏师出，江津督府开。
橐皋贼阵蹙，瓜步敌锋摧。
宝剑畴能举，神旗怅莫回。
悲风苕水路，千载有余哀。
江楼会饮对月
赵汝鐩（宋代）

层楼画栋凌霄汉，槛外江流百顷清。
无一片云但秋色，放千里月到天明。
唤舟撒网鲜鳞美，击鼓喧汀宿鹭惊。
坐上有人欢未厌，酒阑连釂两三觥。
忆金陵三首
王安石（宋代）

覆舟山下龙光寺，玄武湖畔五龙堂。
想见旧时游历处，烟云渺渺水茫茫。
江城子 瓶梅
张之翰（元代）

南乡子隔帘风动玉娉娉。见来曾。眼偏明。手拣芳枝，自插古铜瓶。六载乌台饥欲倒，犹为汝，未忘情。幽姿芳意正盈盈。可怜生。欲卿卿。更取青松为友竹为朋。今夜黄昏新月底，还却怕，太孤清。
雪山
释心月（宋代）

昼漫漫地夜漫漫，高下峰峦总一般。
身在洞然明白里，勿於明白里头看。
送薛播擢第归河东
岑参（唐代）

归去新战胜，盛名人共闻。乡连渭川树，家近条山云。

夫子能好渭，圣朝全用文。弟兄负世誉，词赋超人群。

雨气醒别酒，城阴低暮曛。遥知出关后，更有一终军。